पाएं अपने शहर की ताज़ा ख़बरें और फ्री ई-पेपरडाउनलोड करें
रांची/बेड़ो। जिले के बेड़ो थाना क्षेत्र में रांची गुमला हाइवे स्थित देवी मंडप के पास बोलेरो पर सवार चार पीएलएफआई नक्सलियों समेत आठ लोगों को गिरफ्तार किया गया है। गिरफ्तार नक्सलियों में जगन्नाथपुर थाना क्षेत्र के कटहल कोचा का धर्मेंद्र कुमार, सुखदेवनगर थाना क्षेत्र के गाड़ीखाना निवासी धीरज जालान, साहेबगंज छोटादान निवासी सुनील किस्पोट्टा उर्फ फौजी, नौबतपुर पटना निवासी मुकेश कुमार वर्मा शामिल हैं। वहीं पीएलएफआई को सिम कार्ड बेचने के आरोप में गुमला के जवाहर नगर निवासी राजेश कुमार गुप्ता, घाटो बगीचा गुमला निवासी मनोज कुमार दास, घाघरा गुमला निवासी दीपक कुमार गुप्ता और भरनो निवासी अरविंद कुमार इंदवार को भी गिरफ्तार किया गया है।
दिलवाए 105 सिम कार्ड
पुलिस के अनुसार गिरफ्तार धर्मेंद्र कुमार आइडिया कंपनी में टीएम के रूप में काम करता था। धर्मेंद्र के निर्देश पर ही गुमला के राजेश द्वारा 105 मोबाइल का फर्जी सिम कार्ड पीएलएफआई उग्रवादी शमशाद उर्फ मौलवी को दिया गया था। इससे पूर्व मोटरसाइकिल लूट कांड में धर्मेंद्र 2008 में जेल जा चुका है। वहीं धीरज पर अपहरण का आरोप था। उस पर लापुंग, पुरुलिया, जमशेदपुर, सिल्ली व कोतवाली थाना में पूर्व से मामले दर्ज हैं। इन सभी की दोस्ती जेल में हुई थी।
ऐसे आए गिरफ्त में
गुप्त सूचना पर बेड़ो पुलिस ने सोमवार को चेकिंग अभियान चलाया था। इस क्रम में गिरफ्तार लोग बोलेरो से वहां पहुंचे। जब पुलिस ने उनसे पूछताछ शुरू की, तो उन्होंने खुद को स्पेशल ब्रांच का ऑफिसर बता कर पहले पुलिसकर्मियों को हड़काया और फर्जी आईकार्ड दिखाया। इसपर पुलिस को शक हुआ। पुलिस ने उनकी एक न सुनी और वाहन को चेक करने लगी, तो पूरे मामले का खुलासा हुआ।
लूटकांड में जगुआर का जवान हुआ था निलंबित
पीएलएफआई को मदद पहुंचाने और संगठन के लिए काम करने का आरोपी मुकेश कुमार वर्मा जगुआर का जवान था। वह ट्रक लूटकांड में शामिल होने के आरोप में जेल गया था। इसके बाद विभाग ने उसे निलंबित कर दिया था, जबकि सुनील किस्पोट्टा उर्फ फौजी दीपाटोली रांची कैंट में आर्मी का जवान था। वह दुष्कर्म के एक मामले में वर्ष 2008 में जेल गया था। जेल में दोनों की दोस्ती पीएलएफआई उग्रवादी राजकमल गोप उर्फ फौजी और मौलवी उर्फ शमशाद से हुई। जेल से निकलने के बाद दोनों पीएलएफआई के लिए काम करने लगे। दोनों अन्य गिरफ्तार लोगों के साथ लेवी में मिले 60 हजार रुपए शमशाद उर्फ मौलवी को देने बेड़ो आ रहे थे। इसी क्रम में सभी पुलिस के हत्थे चढ़ गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva bho_Deva awa_Deva hin_Deva hin_Deva hin_Deva bho_Deva hin_Deva zho_Hant eng_Latn